CELEX: 32018R0035
Language: hu
Date: 2018-01-10 00:00:00
Title: A Bizottság (EU) 2018/35 rendelete (2018. január 10.) a vegyi anyagok regisztrálásáról, értékeléséről, engedélyezéséről és korlátozásáról (REACH) szóló 1907/2006/EK európai parlamenti és tanácsi rendelet XVII. mellékletének az oktametil-ciklotetrasziloxán (D4) és a dekametil-ciklopentasziloxán (D5) tekintetében történő módosításáról (EGT-vonatkozású szöveg. )

11.1.2018   
            
            
               HU
            
            
               Az Európai Unió Hivatalos Lapja
            
            
               L 6/45
            
         A BIZOTTSÁG (EU) 2018/35 RENDELETE
   (2018. január 10.)
   a vegyi anyagok regisztrálásáról, értékeléséről, engedélyezéséről és korlátozásáról (REACH) szóló 1907/2006/EK európai parlamenti és tanácsi rendelet XVII. mellékletének az oktametil-ciklotetrasziloxán (D4) és a dekametil-ciklopentasziloxán (D5) tekintetében történő módosításáról
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a vegyi anyagok regisztrálásáról, értékeléséről, engedélyezéséről és korlátozásáról (REACH), az Európai Vegyianyag-ügynökség létrehozásáról, az 1999/45/EK irányelv módosításáról, valamint a 793/93/EGK tanácsi rendelet, az 1488/94/EK bizottsági rendelet, a 76/769/EGK tanácsi irányelv, a 91/155/EGK, a 93/67/EGK, a 93/105/EK és a 2000/21/EK bizottsági irányelv hatályon kívül helyezéséről szóló, 2006. december 18-i 1907/2006/EK európai parlamenti és tanácsi rendeletre (1) és különösen annak 68. cikke (1) bekezdésére,
   mivel:
   
               (1)
            
            
               2015. április 17-én az Egyesült Királyság az 1907/2006/EK rendelet 69. cikke (4) bekezdésének értelmében dokumentációt (a továbbiakban: a XV. melléklet szerinti dokumentáció (2)) nyújtott be az Európai Vegyianyag-ügynökséghez (a továbbiakban: Ügynökség), melyben azt javasolja, hogy korlátozzák az oktametil-ciklotetrasziloxánnak (a továbbiakban: D4) és a dekametil-ciklopentasziloxánnak (a továbbiakban: D5) a rendeltetésszerű használat esetén lemosásra kerülő kozmetikai termékekben való felhasználását. A dokumentáció bizonyította, hogy uniós szintű fellépésre van szükség azon kockázat kezeléséhez, amelyet a D4 és a D5 használata szennyvizekbe juttatásuk esetén a környezetre nézve jelent.
            
         
               (2)
            
            
               2015. április 22-én az 1907/2006/EK rendelet 76. cikke (1) bekezdésének e) pontjában említett tagállami bizottság az Ügynökség ügyvezető igazgatójának az említett rendelet 77. cikke (3) bekezdésének c) pontja szerinti felkérésére véleményt fogadott el, miszerint mind a D4, mind a D5 megfelel az említett rendelet XIII. mellékletében szereplő, a nagyon perzisztens (vP) és nagyon bioakkumulatív (vB) anyagok azonosítására szolgáló kritériumoknak.
            
         
               (3)
            
            
               2016. március 10-én az Ügynökség kockázatértékelési bizottsága (RAC) véleményt fogadott el, melyben arra a következtetésre jutott, hogy a D4 megfelel az 1907/2006/EK rendelet XIII. mellékletében szereplő, a perzisztens, bioakkumulatív és mérgező (PBT) anyagok, valamint vPvB anyagok azonosítására szolgáló kritériumoknak, a D5 pedig megfelel a vPvB anyagok azonosítására szolgáló kritériumoknak. A RAC megerősítette, hogy a D4 és a D5 veszélyességi tulajdonságai konkrét környezeti aggályokat vetnek fel, ha vízzel használt vagy eltávolított kozmetikai termékekben vannak jelen. Megállapította továbbá, hogy a javasolt korlátozás célzott és megfelelő uniós szintű intézkedés a lemosott termékek okozta kibocsátás csökkentésére.
            
         
               (4)
            
            
               2016. június 9-én az Ügynökség társadalmi-gazdasági elemzéssel foglalkozó bizottsága (a továbbiakban: SEAC) véleményt fogadott el, melyben jelezte, hogy a javasolt korlátozás a társadalmi-gazdasági hasznait és a társadalmi-gazdasági költségeit tekintve a legmegfelelőbb uniós szintű intézkedés a szennyvízbe bekerülő D4- és D5-mennyiség csökkentésére.
            
         
               (5)
            
            
               A SEAC javasolta, hogy a korlátozás alkalmazását – a XV. melléklet szerinti dokumentációban e tekintetben ajánlott minimális halasztási időtartammal összhangban – 24 hónappal halasszák el, hogy az érdekelt feleknek lehetőségük nyíljon meghozni a megfeleléshez szükséges intézkedéseket.
            
         
               (6)
            
            
               A korlátozási eljárás során konzultáció folyt az ügynökségnek az 1907/2006/EK rendelet 76. cikke (1) bekezdésének f) pontjában említett, a végrehajtással kapcsolatos információcseréért felelős fórumával, melynek ajánlásait figyelembe vették.
            
         
               (7)
            
            
               2016. augusztus 10-én az ügynökség benyújtotta a Bizottságnak a RAC és a SEAC véleményét (3).
            
         
               (8)
            
            
               A környezeti kockázat az alkalmazás után vízzel lemosandó bizonyos kozmetikai termékekben használt D4 és D5 jelenlétéből fakad, a D4 esetében PBT és vPvB, a D5 esetében pedig vPvB anyagokként rájuk jellemző veszélyességi tulajdonságok miatt. A Bizottság úgy ítéli meg, hogy e kockázatokat uniós szinten szükséges kezelni. A szóban forgó korlátozás értelmében meghatározott 0,1 %-os koncentrációs határérték hatékonyan biztosítja a D4 és a D5 szándékos használatának beszüntetését, mivel az említett anyagoknak ennél sokkal nagyobb koncentrációban kell jelen lenniük a lemosandó kozmetikai termékekben ahhoz, hogy rendeltetés szerinti funkciójuknak eleget tehessenek.
            
         
               (9)
            
            
               A javasolt korlátozás az 1223/2009/EK európai parlamenti és tanácsi rendelet (4) 2. cikkének 1.a) pontjában meghatározott kozmetikai termékeket érinti. A bőrrel, a hajjal, vagy a nyálkahártyával hosszabb ideig tartó érintkezésre szánt kozmetikai termékekből az alkalmazás után a D4 és a D5 idővel elpárolog, az esetleges maradék pedig a szokásos tisztálkodás során lemosásra kerül. A XV. melléklet szerinti dokumentáció nem terjed ki a fent említett termékekre, tekintve, hogy nem azok képezték a D4-ből és a D5-ből származó környezeti kockázat legfőbb forrását, és emiatt a RAC még nem értékelte az általuk esetlegesen képviselt környezeti kockázatot. Ezért a korlátozást csak a lemosandó kozmetikai termékekre kell alkalmazni, amelyek rendeltetésszerű használat mellett a felvitelüket követő rövid időn belül víz segítségével kerülnek eltávolításra, mivel ilyen körülmények között a D4 és a D5 még az elpárolgás előtt bekerül a vízi környezetbe.
            
         
               (10)
            
            
               Az érdekelt felek számára elegendő időt kell biztosítani, hogy meghozzák a javasolt korlátozásoknak való megfeleléshez szükséges intézkedéseket. Ezért indokolt, hogy az új korlátozás csak egy későbbi időponttól legyen alkalmazandó.
            
         
               (11)
            
            
               Az 1907/2006/EK rendeletet ezért ennek megfelelően módosítani kell.
            
         
               (12)
            
            
               Az e rendeletben előírt intézkedések összhangban vannak az 1907/2006/EK rendelet 133. cikke alapján létrehozott bizottság véleményével,
            
         ELFOGADTA EZT A RENDELETET:
   1. cikk
   Az 1907/2006/EK rendelet XVII. melléklete e rendelet mellékletének megfelelően módosul.
   2. cikk
   Ez a rendelet az Európai Unió Hivatalos Lapjában való kihirdetését követő huszadik napon lép hatályba.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2018. január 10-án.
      
         
            a Bizottság részéről
         
         
            az elnök
         
         Jean-Claude JUNCKER
      
   
   
      (1)  HL L 396., 2006.12.30., 1. o.
   
   
      (2)  https://echa.europa.eu/documents/10162/9a53a4d9-a641-4b7b-ad58-8fec6cf26229
   
      (3)  https://echa.europa.eu/documents/10162/7209f47e-58a0-4fa7-9890-11366f5aa4e9
   
      (4)  Az Európai Parlament és a Tanács 1223/2009/EK rendelete (2009. november 30.) a kozmetikai termékekről (HL L 342., 2009.12.22., 59. o.).
   
      MELLÉKLET
      Az 1907/2006/EK rendelet XVII. melléklete a következő új bejegyzéssel egészül ki:
      
         
                     
                                 „70.
                              
                              
                                 Oktametil-ciklotetrasziloxán (D4)
                                 CAS-szám: 556-67-2
                                 EK-szám: 209-136-7
                                 Dekametil-ciklopentasziloxán (D5)
                                 CAS-szám: 541-02-6
                                 EK-szám: 208-764-9
                              
                           
                  
                     
                                 1.
                              
                              
                                 2020. január 31. után egyik anyag sem hozható forgalomba lemosandó kozmetikai termékekben 0,1 vagy annál nagyobb tömegszázalékos koncentrációban.
                              
                           
                                 2.
                              
                              
                                 E bejegyzés alkalmazásában »lemosandó kozmetikai termékek« alatt az 1223/2009/EK rendelet 2. cikke (1) bekezdésének a) pontjában meghatározott azon kozmetikai termékek értendők, melyeket rendeltetésszerű használat esetén alkalmazás után vízzel mosnak le.”